
Sv. Katarína Labouré a Zázračná medaila
Je 2.mája 1806. Vo Francúzsku, v Burgunskej dedinke sa narodilo dievčatko. Dali mu meno Zoe. Jej rodičia mali 17.detí, avšak iba 10 z nich zostalo nažive.

Keď mala Zoe 9.rokov, stala sa v ich rodine smutná udalosť. Ich mamka Magdaléna ťažko ochorela a zomrela.

Zoe prišla do kuchyne, kde mali uloženú sošku Panny Márie. Keďže bola malá a nedosiahla na ňu, vzala si stoličku, vystúpila na ňu. Sošku Panny Márie pevne objala a povedala:

Zoe: Odteraz Ty budeš mojou mamou! 


Zoe má 12. rokov a pripravuje sa na 1. sv. prijímanie. V tom čase sa jej staršia sestra Mária Lujza rozhodla zasvätiť svoj život Pánu Bohu a vstúpila do Spoločnosti Dcér Kresťanskej lásky. Zoe prebrala po nej vedenie domácnosti. Sama robila všetky domáce práce, prala, varila, starala sa o holuby, aj o iné domáce  zvieratá...


Avšak keď dospievala, taktiež pocítila, že aj ju Pán Boh volá, aby sa mu zasvätila. Otec jej to však nechcel dovoliť. Až keď mala Zoe 24. rokov, mohla odísť, tak ako jej sestra a vstúpiť do Spoločnosti Dcér kresťanskej lásky sv. Vincenta de Paul.
 Stalo sa tak 21. apríla 1830. Pri obliečke dostala meno Katarína.

  
Je noc 18 – 19. júla 1830. V posvätnom príbytku vládne hlboké ticho. Pomaly utíchne každý hlások, zhasne aj posledná lampa.

Hodiny odbili pol dvanástej. Zrazu sa objaví nebeský žiarivý duch v podobe asi 5-ročného chlapčeka oblečeného do bieleho rúcha. Zastane pred posteľou sestry Kataríny . Rukou sa dotkne jej postele a budí ju:
Anjel: Katarína, Katarína, rýchlo vstaň a poď do kaplnky! Svätá Panna ťa čaká!

Katarína: Teraz v noci? Do kaplnky? Veď ma zbadajú!

Anjel: Len buď spokojná. Všetci tuho spia. Len sa obleč. Počkám ťa.

V tom odbije dvanásť. Je polnoc. Sestra Katarína kráča spolu s dieťaťom do kaplnky. Dieťa ide popri nej. Kadiaľ kráčajú, zapaľujú sa všetky svetlá. Na dotyk dieťaťa sa otvárajú dvere kaplnky. Sviečky a lampy v kaplnke horia, akoby bolo všetko pripravené na polnočnú sv. omšu.
Anjel: Hľa, svätá Panna je tu!

Sestra Katarína stojí ako nemá, v úžase. Dieťa jej znovu pripomína:
Anjel: Presvätá Panna je tu!

Katarína ku nej radostne pristúpila, kľakla si a svoje ruky vložila do jej lona. Boli to najkrajšie chvíle jej života. Svätá Panna jej začala hovoriť:
Panna Mária: Dieťa moje, dobrotivý Boh ti zverí veľké poslanie. Zastihnú ťa mnohé utrpenia, ale dám ti silu ich zniesť pre väčšiu česť a slávu Božiu.
 Dieťa moje, časy sú veľmi zlé. Mnoho nešťastí zastihne krajinu... Trón sa zrúti, zo všetkých strán sa bude valiť zlo... ukáže ľavou rukou na oltár:

Ale príď k tomuto oltáru. Tu dostaneš veľa milostí a pri ňom bude vyslyšaná každá prosba.

Prídu veľké pohromy. Nebezpečenstvo bude veľké, no neboj sa! Nadíde chvíľa, keď si budete myslieť, že je už všetko stratené, ale aj vtedy budem s vami. Dôveruj mi! Pre celý svet nastane veľký zármutok. Mnohí padnú za obeť. Zabijú aj samého arcibiskupa. Kríž pošliapu nohami, krv bude tiecť ulicami...

Katarína: A kedyže nastanú všetky tieto hrôzy?
Panna Mária: Štyridsať rokov, potom desať a potom pokoj...


Takto sa spolu zhovárali asi dve hodiny. Zrazu Panna Mária zmizla ako letná tôňa tou istou cestou, ako prišla. A chlapček povedal:

Anjel: Odišla!

Sestra Katarína spomína: Boli asi dve hodiny, keď som sa dostala do postele. Ale už som nevedela zaspať. 

Je večer 27. novembra 1830. Seminárske sestry rozjímajú v kaplnke. Nechýba ani Katarína. Jej zrak je upretý na Bohostánok. /Katarína kľačí/

Sestra Katarína v hlbokom tichu zrazu počuje šuchot hodvábnych šiat. Zdravas Mária, Nepoškvrnená Panna a Matka! Vyráža z jej srdca. Len – len, že nepodskočí, aby mohla byť zasa pri nej.


Panna Mária stála na pologuli a oboma rukami držala pred sebou menšiu guľu. Na prstoch jej žiarili prstene vykladané drahokamami. Z niektorých vychádzali lúče, z iných nie.

Katarína počula hlas:

Panna Mária: Táto guľa predstavuje celý svet a každého človeka osobitne... Lúče označujú milosti, ktorými zasypem tých, čo o ne prosia. Drahokamy, z ktorých lúče nevychádzajú, predstavujú milosti, o ktoré ľudia neprosia, alebo nechcú prosiť.


Vtom nastala náhla zmena. Z rúk Panny Márie zmizla malá gúľa a ona spustila svoje ramená. Okolo nej sa utvoril oválny rám, na ktorom bolo napísane: 

BEZ HRIECHU POČATÁ PANNA MÁRIA, ORODUJ ZA NÁS, KTORÍ SA K TEBE UTIEKAME!

Potom sa obraz obrátil. V strede bolo na ňom veľké písmeno M. Pri vrcholoch ramien tohto písmena bol vodorovne vztýčený kríž. Pod monogramom boli dve srdcia: jedno bolo ovenčené tŕním, druhé prerazené mečom. Boli to presväté srdcia Ježiša a Márie. Sestra Katarína počula hlas:
Panna Mária: Daj zhotoviť medailu podľa tohto vzoru. Všetci, ktorí je budú nosiť, obsiahnu veľké milosti. Prehojné milosti dosiahnu tí, čo ju budú nosiť s dôverou.


Okrem toho jej Panna Mária povedala:

Panna Mária: Prajem si združenie, spolok Máriiných detí. Veľmi chcem, aby sa deti a mládež stretávali. Biele vojsko čistých duší zaplaví celú zem!

Rozjímanie skončilo. Videnie zmizlo. Katarína skoro klesla pod dojmami a pod ťarchou nového poslania. Ale posilňuje ju myšlienka, že Matka Božia jej pomôže prekonať ťažké úlohy a poslanie, ktoré jej boli zverené.
 
V roku 1832 sa začínajú raziť prvé medaile a rozširujú sa po celom svete. Na príhovor Nepoškvrnenej sa odialo mnoho zázrakov. Preto sa medaila začala nazývať Zázračnou medailou

Medaila nie je talizman. Je darom Panny Márie a výzvou k modlitbe. Je celkom prirodzené, keď máme pri sebe obraz milovanej bytosti. Ako by teda kresťan nenosil pri sebe obraz svojej nebeskej Matky? Zvlášť medailu, ktorá ju predstavuje takú, akou chcela byť Ona vyobrazená.

Panna Mária nikdy neurazila Pána Boha hriechom. Prosme ju, aby nás naučila žiť tak sväto, ako má žiť každý pokrstený a aby pomáhala Cirkvi v dnešnej dobe, keď diabol tak mocne zúri proti nej.

Nosenie medaily Panny Márie je prostriedok, ktorý nám má pomôcť uvedomiť si, že je tu niekto, kto nám chce a môže pomáhať. Závisí od toho, či o to stojíme...

Bez hriechu počatá Panna Mária, 

oroduj za nás, ktorí sa k Tebe utiekame! 
